b'\n_START_ARTICLE_\nRakel Linnanheimo\n_START_PARAGRAPH_\nLyyli Rakel Linnanheimo (oik. Rakel Tuomi, ent. Oksanen, vuoteen 1924 saakka Leino; 16. toukokuuta 1908 Turku \xe2\x80\x93 11. huhtikuuta 2004 Helsinki) oli suomalainen elokuvan\xc3\xa4yttelij\xc3\xa4, malli ja naamioija.\n_START_SECTION_\nTausta\n_START_PARAGRAPH_\nAlkujaan Rakel Linnanheimo oli mannekiini ja Viipurin N\xc3\xa4ytt\xc3\xa4m\xc3\xb6n avustajan\xc3\xa4yttelij\xc3\xa4, mutta elokuva veti h\xc3\xa4nt\xc3\xa4 puoleensa ja vuonna 1930 Valentin Vaala l\xc3\xb6ysi h\xc3\xa4net filmiin. Linnanheimo aikoi pyrki\xc3\xa4 Suomen N\xc3\xa4ytt\xc3\xa4m\xc3\xb6opistoon, muttei saanut is\xc3\xa4lt\xc3\xa4\xc3\xa4n siihen lupaa._NEWLINE_Rakel Linnanheimo oli seitsenlapsisen perheen toiseksi nuorin. H\xc3\xa4nen vanhempansa olivat Johan (Juho) Gustaf Linnanheimo (alk. Gr\xc3\xb6nroos) ja Aksa Johanna Gr\xc3\xb6nlund. Rakelin seitsem\xc3\xa4n vuotta nuorempi sisko Regina Linnanheimo oli suomalaisen elokuvan kultakauden t\xc3\xa4hti. Linnanheimon vanhemmat sisaret Ragnhild Peitsalo ja Elli Ylimaa olivat niin ik\xc3\xa4\xc3\xa4n n\xc3\xa4yttelij\xc3\xb6it\xc3\xa4. Rakel aloitti elokuvissa ennen sisariaan, mutta h\xc3\xa4nest\xc3\xa4 ei tullut samankaltaista suurta t\xc3\xa4hte\xc3\xa4 kuin Reginasta. Linnanheimo vietti paljon aikaa yst\xc3\xa4viens\xc3\xa4 Vaalan ja Theodor Tugain (my\xc3\xb6hemmin Teuvo Tulio) seurassa Kluuvikadun Fazer-kahvilassa. My\xc3\xb6hemmin my\xc3\xb6s Regina liittyi heid\xc3\xa4n seuraansa. _NEWLINE_Talvella 1931 Linnanheimon isosisko Ragnhild menehtyi keuhkokuumeeseen. Linnanheimo oli tuolloin kuvaamassa elokuvaa J\xc3\xa4\xc3\xa4k\xc3\xa4rin morsian, jossa h\xc3\xa4n esiintyi sivuosassa.\n_START_SECTION_\nElokuvaura\n_START_PARAGRAPH_\nMerkitt\xc3\xa4vimm\xc3\xa4n elokuvaroolinsa Rakel Linnanheimo teki Teuvo Tulion elokuvan Laulu tulipunaisesta kukasta (1938) naisp\xc3\xa4\xc3\xa4osassa. Miesp\xc3\xa4\xc3\xa4roolissa oli Kaarlo "Kille" Oksanen, joka oli lyhyen aikaa Linnanheimon aviomies tosiel\xc3\xa4m\xc3\xa4ss\xc3\xa4 ennen kuolemaansa sodassa vuonna 1941. Oksasen kuoltua Linnanheimo nai n\xc3\xa4yttelij\xc3\xa4 Rauli Tuomen, joka kuoli vuonna 1949 sotaan liittyvien vammojen seurauksena._NEWLINE_Linnanheimosta tuli Tulion lyhytaikainen vakion\xc3\xa4yttelij\xc3\xa4. Elokuvan\xc3\xa4yttelij\xc3\xa4n\xc3\xa4 Linnanheimo ei juuri niitt\xc3\xa4nyt mainetta, joten h\xc3\xa4n jatkoi elokuvanaamioijan ty\xc3\xb6t\xc3\xa4\xc3\xa4n, jota oli tehnyt jo Suomi-Filmiin t\xc3\xb6ihin p\xc3\xa4\xc3\xa4sty\xc3\xa4\xc3\xa4n. Linnanheimo n\xc3\xa4ytteli esimerkiksi elokuvissa Nuorena nukkunut (1937) ja Varaventtiili (1942). T\xc3\xa4m\xc3\xa4n lis\xc3\xa4ksi h\xc3\xa4n toimi naamioijana lukuisissa elokuvissa, joista merkitt\xc3\xa4vin lienee Aktivistit (1939). Avioliittokomediassa Vaimoke (1936) Linnanheimolla oli sivurooli Kirstin siskona. H\xc3\xa4nen viimeinen elokuvaesiintymisens\xc3\xa4 oli Silm\xc3\xa4t h\xc3\xa4m\xc3\xa4r\xc3\xa4ss\xc3\xa4 (1952).\n_START_SECTION_\nElokuvauran j\xc3\xa4lkeen\n_START_PARAGRAPH_\nLinnanheimo siirtyi elokuvamaskeerauksesta toimistot\xc3\xb6ihin Merikiito Oy:hyn 1950-luvulla hieman ennen Regina-siskoaan, joka aloitti Yleisradiossa kielenk\xc3\xa4\xc3\xa4nt\xc3\xa4j\xc3\xa4n\xc3\xa4 vuonna 1956. Rakel Linnanheimo toimi k\xc3\xa4\xc3\xa4nn\xc3\xb6stekstien oikolukijana el\xc3\xa4kevuosinaan. H\xc3\xa4n ja Regina Linnanheimo j\xc3\xa4iv\xc3\xa4t suurperheest\xc3\xa4 viimeisiksi, ja el\xc3\xa4kkeelle j\xc3\xa4\xc3\xa4ty\xc3\xa4\xc3\xa4n siskokset tekiv\xc3\xa4t paljon ulkomaanmatkoja. Molempien suosikkikohde oli Italia. Kesi\xc3\xa4 he viettiv\xc3\xa4t kahdestaan Pornaisten huvilalla, joka oli kuulunut perheelle jo vuodesta 1918 l\xc3\xa4htien._NEWLINE_Rakel Linnanheimo kuoli 95-vuotiaana 11. huhtikuuta 2004. H\xc3\xa4net on haudattu Linnanheimojen sukuhautaan Pornaisiin.'